Streeptruie laat Bulle wéér gly op LoftusDie Westelike Provinsie het die Blou Bulle met 41 – 33 op Loftus Versfeld geklop. Foto: GB Jordaan. Die rugbywaarskuwingsligte flikker nie net tans in Pretoria nie, hulle is sommer permanent aangeskakel (Eskom laat dit immers vandag so ŉ bietjie toe) terwyl ŉ sirene sommer ook in die agtergrond loei. Die Bulle het gisteraand hul vierde wedstryd op ŉ streep op Loftus Versfeld verloor toe die Westelike Provinsie hulle met 41 – 33 in ŉ Curriebeker-kragmeting geklop het. Boonop was dit nie sommer so ŉ hierjy Bulspan nie. Dit was een wat gelaai is met sterre soos Ruan Nortjé, Marco van Staden, S’bu Nkosi en Harold Vorster. Al wie nie eintlik deel van die aksie was nie, was Kurt-Lee Arendse en Canan Moodie. En die vet weet, die Bulle het tans dringend spelers nodig wat oor die X-faktor beskik. Hoewel die tuisspan die eerste drie van die wedstryd gedruk het – toe Nkosi ná seepgladde hanteerwerk oor die WP-doellyn gebars het – het hulle hopeloos te veel spasie vir die Kapenaars gegee om in te baljaar. Ruhan Nel was op sy aanvallende beste, Clayton Blommetjies het beslis sy dansskoene aangehad want hy het verby die verdedigers gewals, terwyl Kade Wolhuter die telbord met sy geleerde skopvoet aan die gang gehou het. Clayton Blommetjies picks up the Standout Player of the Match award as DHL Western Province run out 41-33 victors over the Vodacom Bulls ???? pic.twitter.com/dc5qQ3Qeeu — SuperSport ???? (@SuperSportTV) March 17, 2023 Kade Wolhuter het 26 punte aangeteken. Foto: GB Jordaan. Die jong losskakel, wat in aanloop tot die wedstryd gesê het dat hy na sy tweestryd met die Bulle se nommertiens uitsien, het 26 van sy span se punte aangeteken. Vir die tuisspan het hul pak voorspelers – met Nortjé voor in die koor – egter die septer geswaai en hulle het gesorg dat die WP-skrums in trurat bly. Maar vir die Kapenaars is wen tans ŉ gewoonte en hulle het ŉ paar keer ŉ agterstand uitgewis om uiteindelik met agt punte te wen. Jake White het vroeër gevra hoe kan mense sê dat die Bulle hulself in ŉ rugbykrisis bevind – hulle is dan nog onder die topagtspanne in die Verenigde Rugbykampioenskap, terwyl hulle ook nog in die laaste 16 van die Kampioenebeker is. Kyk dan net na wat in die eerste twee Curriebekerwedstryde gebeur het: Hulle het meer as 100 punte op Loftus Versfeld afgestaan. Westelike Provinsie: Drieë: Paul de Wet, Kade Wolhuter, Ruhan Nel en Clayton Blommetjies. Doelskoppe: Wolhuter (3). Strafskoppe: Wolhuter (5). Blou Bulle: Drieë: S’bu Nkosi, Cornal Hendricks, Zak Burger, Johan Grobbelaar en Francois Klopper. Doelskoppe: Chris Smith (4).